ส่วนที่ 1

ข้อมูลสรุป (Executive Summary)

 

ธุรกิจอสังหาริมทรัพย์ในปี 2548 เติบโตอย่างชะลอตัวตามที่คาดการณ์
และยังคงมีการแข่งขันที่รุนแรง
โดยตราสินค้าเป็นปัจจัยสำคัญที่มีอิทธิพลต่อการเลือกซื้อบ้านของผู้บริโภค
การปรับเพิ่มอัตราดอกเบี้ยของสินเชื่อเพื่อที่อยู่อาศัย
ไม่ได้ส่งผลกระทบโดยตรงให้ความต้องการที่อยู่อาศัยลดลงอย่างมีนัยสำคัญ
แต่ส่งผลให้กำลังซื้อของผู้บริโภคลดลง และมีความต้องการที่อยู่อาศัยระดับกลางมากขึ้น ทั้งนี้
ภาวะการแข่งขันที่รุนแรงในช่วงปี 2547 ส่งผลให้ผู้ประกอบการมีอัตรากำไรขั้นต้นที่ลดลง
จึงไม่ดึงดูดใจให้มีผู้ประกอบการรายใหม่ในปี 2548 มากนัก
อีกทั้งกลุ่มผู้ประกอบการในตลาดอสังหาริมทรัพย์ได้ปรับแผนการก่อสร้างให้สอดคล้องกับปริมาณความต้องการที่อยู่อาศัย
ทำให้อุปทานปรับลดลง ส่งผลให้ธุรกิจอสังหาริมทรัพย์ปรับตัวเข้าสู่ภาวะสมดุลมากขึ้น
ก่อให้เกิดการเติบโตอย่างมีเสถียรภาพมากยิ่งขึ้น

บริษัท แสนสิริ จำกัด (มหาชน) และบริษัทในเครือ
ได้ทยอยเปิดตัวโครงการที่อยู่อาศัยหลากหลายรูปแบบเพื่อตอบสนองความต้องการที่หลากหลายของลูกค้า
และทุกโครงการได้รับการตอบรับที่ดีจากลูกค้า ส่งผลให้แสนสิริมีผลประกอบการในปี 2548
เป็นไปตามที่คาดการณ์ คือ มีกำไรสุทธิประมาณ 903 ล้านบาท จากรายได้รวมทั้งสิ้น 10,517
ล้านบาท เพิ่มขึ้นกว่าร้อยละ 58 จากช่วงเดียวกันของปีก่อน ทั้งนี้
รายได้หลักของแสนสิริมาจากรายได้จากการขายโครงการ คิดเป็นร้อยละ 88
รายได้จากธุรกิจโรงแรม คิดเป็นร้อยละ 3
รายได้ค่าบริการและการบริหารจัดการอาคารคิดเป็นร้อยละ 2 รายได้จากโครงการเพื่อเช่า
คิดเป็นร้อยละ 2 และรายได้อื่นๆ คิดเป็นร้อยละ 5

ในปี 2548 แสนสิริได้จัดกิจกรรมส่งเสริมการขายอย่างต่อเนื่อง โดยแสวงหา
และร่วมกับพันธมิตรทางธุรกิจเพื่อนำเสนอนวัตกรรม ทั้งในด้านการเงิน
หรือผลประโยชน์อื่นที่เอื้อต่อลูกค้าโดยตรง เช่น “SIRI SAFETY”
ซึ่งเป็นสินเชื่อเพื่อที่อยู่อาศัยระยะยาวในอัตราดอกเบี้ยคงที่ร้อยละ 5.75 ตลอดอายุสัญญาเงินกู้ 25
ปี
จัดเป็นนวัตกรรมทางการเงินที่ช่วยลดความเสี่ยงอันจะเกิดจากการปรับขึ้นของอัตราดอกเบี้ยในอนาคตได้เป็นอย่างดี

แสนสิริขยายฐานลูกค้าเพื่อให้เข้าถึงลูกค้ากลุ่มใหม่ผ่านการเปิดตัวผลิตภัณฑ์ใหม่ ได้แก่
โครงการทาวน์เฮ้าส์ รูปแบบใหม่ที่พัฒนาโดยบริษัท พลัส พร็อพเพอร์ตี้ พาร์ทเนอร์ จำกัด (“พลัส”)
ซึ่งเป็นบริษัทในเครือของแสนสิริ โดยเปิดตัวโครงการใหม่ทั้งสิ้น 5 โครงการ
รวมมูลค่าโครงการกว่า 2,800 ล้านบาท ทั้งนี้
โครงการดังกล่าวได้รับการตอบรับเป็นอย่างดีจากลูกค้า ส่งผลให้ปิดการขายได้แล้ว 3 โครงการ
นอกจากนี้ แสนสิริยังคงมุ่งเน้นขยายฐานลูกค้าให้ครอบคลุมลูกค้าระดับกลางมากขึ้น
ด้วยการเปิดตัวโครงการบ้านเดี่ยวขนาดกลางมากขึ้น
เพื่อให้สอดคล้องกับกำลังซื้อที่ลดลงอันเป็นผลมาจากการปรับเพิ่มขึ้นของอัตราดอกเบี้ยสินเชื่อเพื่อที่อยู่อาศัย
ส่งผลให้ทุกโครงการมียอดขายเป็นไปตามที่ประมาณการไว้

แสนสิริตระหนักถึงความสำคัญของการวิจัยพัฒนา
และใช้ข้อมูลที่ได้จากการวิเคราะห์และสำรวจตลาดเพื่อเป็นแนวทางในการพัฒนาโครงการให้มีคุณภาพและสามารถตอบสนองความต้องการของลูกค้าได้ดีมาโดยตลอด
นอกจากนี้ แสนสิริยังมีแหล่งข้อมูลเชิงลึก (Market Intelligence) ที่สำคัญ คือ บริษัท พลัส
พร็อพเพอร์ตี้ พาร์ทเนอร์ จำกัด
ซึ่งเป็นผู้บริหารโครงการที่มีพื้นที่ใต้การบริหารมากที่สุดในประเทศไทย
ทำให้แสนสิริทราบความเคลื่อนไหวของตลาดแต่ละส่วนและนำข้อมูลมาใช้ในการพัฒนาผลิตภัณฑ์และประเมินความสามารถทางการตลาดของคู่แข่ง
รวมทั้งปรับเปลี่ยนกลยุทธ์ให้เหมาะสมกับสภาวการณ์ได้เป็นอย่างดี

ในปี 2549 นี้ แสนสิริคาดว่า ธุรกิจอสังหาริมทรัพย์จะยังคงปรับตัวดีขึ้น
ความต้องการที่อยู่อาศัยและปริมาณที่อยู่อาศัยจะปรับตัวเข้าสู่สมดุลมากขึ้น
โดยผู้ประกอบการที่มีชื่อเสียงและมีประสบการณ์เป็นที่ยอมรับจะมีข้อได้เปรียบภายใต้ภาวะการแข่งขันที่ยังคงมีอยู่
ทำให้สามารถรักษาส่วนแบ่งการตลาดไว้ได้ ทั้งนี้
แสนสิริยังคงมุ่งเน้นด้านการพัฒนาโครงการเพื่อขายเป็นหลัก
และได้วางแผนงานให้สอดคล้องกับภาวะการณ์ โดยจะเปิดตัวโครงการที่อยู่อาศัยใหม่ทั้งบ้านเดี่ยว
คอนโดมิเนียม และทาวน์เฮ้าส์ในหลายพื้นที่และหลายระดับราคา
เพื่อให้ขยายฐานธุรกิจเข้าถึงลูกค้ากลุ่มใหม่ได้
โดยเน้นการพัฒนาโครงการที่อยู่อาศัยที่มีคุณภาพสูงและมีสไตล์
ภายใต้ระดับราคาที่เหมาะสมสำหรับลูกค้าแต่ละกลุ่ม นอกจากนี้
แสนสิริยังคงมุ่งเน้นการให้บริการที่เป็นเลิศเหนือกว่าคู่แข่ง
เพื่อสร้างความแตกต่างและเพิ่มมูลค่าให้กับโครงการของแสนสิริ
รวมทั้งเอื้ออำนวยให้การดำเนินชีวิตของลูกค้าที่พำนักอาศัยในโครงการของแสนสิริมีความสมบูรณ์แบบมากยิ่งขึ้น
นอกเหนือไปจากการพัฒนาโครงการเพื่อขายแล้ว แสนสิริ
มีแนวทางในการเพิ่มศักยภาพเพื่อก้าวสู่ความเป็นผู้นำในธุรกิจอสังหาริมทรัพย์แบบครบวงจร
โดยใช้ประโยชน์จากความเชี่ยวชาญและประสบการณ์อันยาวนาน
รวมทั้งฐานลูกค้าและเครือข่ายทางธุรกิจ
เพื่อเพิ่มรายได้จากธุรกิจนายหน้าซื้อขายอสังหาริมทรัพย์ให้มากยิ่งขึ้นด้วย